โตเกียวมารีนไม่หวั่นเออีซีสาขาทั่วเอเชีย
โตเกียวมารีนฯ เผยการเปิดเสรีประชาคมอาเซียนไม่สะเทือนบริษัทข้ามชาติ
17 ก.ค. 2555

โตเกียวมารีนฯ เผยการเปิดเสรีประชาคมอาเซียนไม่สะเทือนบริษัทข้ามชาติ 
นายฮิโรชิ ทาเทอิชิ อดีตกรรมการผู้จัดการ บริษัท โตเกียวมารีนประกันชีวิต (ประเทศไทย) เปิดเผยว่า การเปิดเสรีประชาคมเศรษฐกิจอาเซียน (AEC) จะไม่กระทบบริษัทประกันชีวิตที่มีบริษัทแม่เป็นบริษัทต่างชาติ เนื่องจากมีเครือข่ายสาขาอยู่ในหลายประเทศในเอเชีย รวมถึงบริษัท โตเกียวมารีนประกันชีวิต (ประเทศไทย) ซึ่งกลุ่มโตเกียวมารีน มีธุรกิจประกันภัยในหลายประเทศแถบเอเชีย ซึ่งขณะนี้กำลังมองตลาดประกันภัยในลาว พม่า ที่จะคอยติดตามความเคลื่อนไหวที่เกี่ยวข้อง เพื่อมองโอกาสใหม่ๆ
“บริษัทประกันภัยไทยที่มีผู้ถือหุ้นไทย จะได้รับผลกระทบจากการเปิดเสรีอาเซียน เพราะไม่มีสาขา อาจจะทำให้เสียเปรียบ” นายทาเทอิชิ กล่าว
นายบรรพต หงษ์ทอง ประธานกรรมการ บริษัท ทิพยประกันชีวิต เปิดเผยว่า คิดว่าไม่ได้รับผลกระทบ เพราะทำธุรกิจในประเทศเท่านั้น ซึ่งตลาดประกันชีวิตในไทยมีโอกาสเติบโตได้อีก เพราะประกันให้ประโยชน์กับทุกฝ่าย ประชาชนมีความคุ้มครองให้กับครอบครัว ทำให้สังคมมีความแข็งแรง